**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για το νομοσχέδιο «Ο περί Ακίνητης Ιδιοκτησίας (Διακατοχή, Εγγραφή και Εκτίμηση) (Τροποποιητικός) (Αρ. 5) Νόμος του 2022»**

**Παρόντες:**

 Νίκος Κέττηρος, πρόεδρος Ρίτα Θεοδώρου Σούπερμαν

 Χρίστος Χριστοφίδης Χρίστος Σενέκης

 Νίκος Γεωργίου Μιχάλης Γιακουμή

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε το πιο πάνω νομοσχέδιο σε εννέα συνεδρίες της, που πραγματοποιήθηκαν στο διάστημα μεταξύ 16 Μαΐου και 10 Οκτωβρίου 2023.

 Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Εσωτερικών, της Υπηρεσίας Διαχείρισης Τουρκοκυπριακών Περιουσιών, του Τμήματος Πολεοδομίας και Οικήσεως και του Τμήματος Κτηματολογίου και Χωρομετρίας του ίδιου υπουργείου, της Νομικής Υπηρεσίας της Δημοκρατίας και της Παγκύπριας Ένωσης Προσφύγων (ΠΕΠ).

 Η διευθύντρια της Υπηρεσίας Μέριμνας και Αποκατάστασης Εκτοπισθέντων (ΥΜΑΠΕ), παρ’ όλο που κλήθηκε, δεν παρευρέθηκε στις συνεδριάσεις της επιτροπής.

 Σημειώνεται ότι στο στάδιο της εξέτασης του υπό αναφορά νομοσχεδίου παρευρέθηκαν επίσης και τα μέλη της επιτροπής κ. Χρίστος Χριστόφιας, Γιώργος Κάρουλλας, Ζαχαρίας Κουλίας, Σωτήρης Ιωάννου και Κωστής Ευσταθίου.

 Σκοπός του νομοσχεδίου είναι η τροποποίηση του περί Ακίνητης Ιδιοκτησίας (Διακατοχή, Εγγραφή και Εκτίμηση) Νόμου, ώστε στις περιπτώσεις παραχώρησης σύμβασης μίσθωσης από την Κυπριακή Δημοκρατία, σε δικαιούχους εκτοπισθέντες για το τμήμα της οικιστικής μονάδας που βρίσκεται μερικώς σε γη κρατικής ιδιοκτησίας η σύμβαση μίσθωσης να παραχωρείται με κριτήριο τον χρόνο θανάτου τους και κατά πόσο η συγκεκριμένη οικιστική μονάδα ευρίσκεται σε κυβερνητικό οικισμό ή σε συνοικισμό αυτοστέγασης.

 Κατά τη συζήτηση του θέματος η εκπρόσωπος του Υπουργείου Εσωτερικών δήλωσε ότι με τον προτεινόμενο νόμο ρυθμίζεται το δικαίωμα των κληρονόμων που έχουν πιστοποιητικό μίσθωσης είτε διαβιούν κατά το ήμισυ σε κρατική γη είτε κατά το ήμισυ σε τουρκοκυπριακή γη. Επίσης, η ίδια εκπρόσωπος δήλωσε ότι θα λάβουν τίτλο ιδιοκτησίας όσοι διαβιούν σε συνοικισμούς αυτοστέγασης και είναι κληρονόμοι όσων απεβίωσαν μετά το 1974. Τέλος, ανέφερε πως όσοι διαβιούν σε μεμονωμένες κατοικίες που κτίστηκαν το 1980 στη Δημοκρατία και βρίσκονται σε κρατική γη θα λάβουν άδεια χρήσης.

 Η εκπρόσωπος της Νομικής Υπηρεσίας της Δημοκρατίας δήλωσε ότι το υπό αναφορά νομοσχέδιο έτυχε νομοτεχνικού ελέγχου, ως εκ τούτου μπορεί να υποβληθεί στην ολομέλεια του σώματος προς ψήφιση.

 Ο εκπρόσωπος της ΠΕΠ ανέφερε ότι συμφωνεί με τους σκοπούς και τις επιδιώξεις του νομοσχεδίου.

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου της και του μέλους της βουλευτή της κοινοβουλευτικής ομάδας ΑΚΕΛ-Αριστερά-Νέες Δυνάμεις και των μελών της βουλευτών του Δημοκρατικού Συναγερμού εισηγείται στη Βουλή την ψήφιση του νομοσχεδίου σε νόμο, αφού τροποποιηθεί ο τίτλος του, ώστε να αναφέρεται ως «Ο περί Ακίνητης Ιδιοκτησίας (Διακατοχή, Εγγραφή και Εκτίμηση) (Τροποποιητικός) Νόμος του 2023».

 Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και το μέλος της βουλευτής της ΔΗΠΑ-Συνεργασία δήλωσαν ότι θα τοποθετηθούν επί των διατάξεων του νομοσχεδίου κατά τη συζήτησή του στην ολομέλεια του σώματος.

17 Οκτωβρίου 2023

Αρ. Φακ.: 23.02.063.284-2022

ΣΚ/ΧΧ/ΑΠ